  Анжелика Тихонова корреспондент Туэ тулыс бусы ужъёслы Удмуртиысь гурт возёссъёсы 33 выль тракторъёс басьтӥзы ини, кылем арын та вакытлы 20 гинэ вал. Со сярысь элькунысь гурт возёсъя но сиён-юонъя министерстволэн пресс-службаез ивортэ. Туннэ нуналлы элькунын тракторъёсын парк вужмемын ини. 60 процентэз машинаос (5 сюрс 700 тракторъёс) 10 арлэсь кема уже кутӥсько. Туэ выльзэ котькинлэсь трос Вавож ёросысь гурт возёсъёс басьтӥзы – укмыс, кыкетӥ интыын Шаркан ёрос – сизьым, куинетӥ – Эгра ёрос – ньыль. Озьы ик туэ ар кутсконысен ю тысь утялтӥсь укмыс комбайнъёс (кылем арын та вакытэ ньыль), пудо сиён утялтӥсь одӥг комбайн (кылем арын куать), сизьым кизён арбериос но огъетъёс, 22 думиськись арбериос но мукет текника басьтӥзы.  2020-тӥ арын Удмуртие 102 гурт возёс машинаос вуттӥзы. Кылем арын та дырлы 95 техника но тӥрлык басьтӥзы вал. Лизингъя огкылъёслэн люкетсы 80 процентозь йылӥз  Ю тысь утялтӥсь комбайнъёс пӧлысь гуртоос ӵемгес Вектор-410 но ACROS маркаосты быръё, пудо сӥён утялтӥсьёсыз пӧлысь – Дон-680М. Ужась тракторъёс пӧлын тужгес ӵем МТЗ-82 пумиське, но берло дыре тросэз кужмо тракторъёсты, кылсярысь, Ростсельмашлэсь Versatile 2375 тракторзэ бырйыны кутскизы. 2020-тӥ ар кутсконысен элькунамы тямыс сыӵе кужмо машинаос вуизы.  Тодэ вайытом, элькунамы гурт возёс удысысь егит ӧнерчиослы юрттэтлэсь быдӟалазэ йылэтӥзы.  Тегъёс: Ижкар Удмуртия гуртвозёс техника гуртвозёсъяминистерство трактор 100ар  